钦定古今图书集成/明伦汇编/官常典/第798卷 > 原杰
## 钦定古今图书集成/明伦汇编/官常典/第798卷 > 原杰

按《明外史》本传：“杰字子英，阳城人。正统十年进士。授
南御史。寻改北，巡按江西，捕诛剧盗，奸宄敛迹。复按
顺天诸府大水，牧官马者乏刍，马多毙，有司责偿，杰
请免之。开中盐引，入米赈饥。疏入，为部所格，景帝卒
从杰议，超擢江西按察使。发宁王奠培淫乱事，革其
护卫治。行闻，赐诰旌异，迁山东左布政使。成化二年”，
就拜右副都御史，巡抚其地。岁凶赈救，民无流移。召
为户部左侍郎。时黄河迁决不常，彼陷则此淤。军民
就淤垦种，奸徒指为园场、屯地，献王府徼赏，王府辄
据有之。杰请献者谪戍，并罪受献者。从之。江西盗起，
以杰尝再莅其地得民，诏往治，捕戮六百馀人，馀悉
解散。改左副都御史，还佐院事。荆、襄流民数十万，朝
廷以为忧。祭酒周洪谟尝著《流民图说》，谓“当增置府
县，听附籍为编氓，可实襄、邓户口，俾数百年无患。”都
御史李宾以闻，帝善之。十二年遂命杰出抚，遍历山
谿，宣朝廷德意，诸流民忻然愿附籍。于是大会湖广、
河南、陕西抚、按官籍之，得户十一万三千有奇，口四
十三万八千有奇。其初至无产，及平时顽梗者，驱还
其乡，而附籍者用轻则定田赋，民大悦。因相地势，以
“襄阳所辖郧县，居竹房、上津、商洛诸县中，道路四达，
去襄阳五百馀里，山林阻深，将吏鲜至，猝有盗贼，府
难遥制”，乃拓其城，置郧阳府，以县附之，且置湖广行
都司，增兵设戍，而析竹山置竹谿，析郧置郧西，析汉
中之洵阳置白河，与竹山、上津、房咸隶新府。又于西
安增山阳，南阳增南召，桐柏、汝州增伊阳，各隶其旧
府制既定，荐知邓州吴远为郧阳知府，诸县皆择邻
境良吏为之，流人得所，四境乂安。将还，以地界湖广、
河南、陕西，事无统纪，因荐御史吴道宏自代。诏即擢
道宏大理少卿，抚治郧阳、襄阳、荆州、南阳、西安、汉中
六府。郧阳之有抚治大臣，自此始也。杰以功进右都
御史。杰数敭历于外，既居内台，不欲出荆、襄之命，非
其意也。事竣，急请还朝。会南兵部缺尚书，以杰任之，
疏辞，不许。遂卒于南阳，年六十一。郧、襄民为立祠。诏
赠太子太保，录其子宗敏为国子生。